落南洋

落南洋係唐人因打工、做生意等落南洋定居嘅移民現象，作為熱潮係指清末到民國初嘅移民潮，同闖關東、走西口合為清朝三大人口遷徙。落南洋熱潮大概維持咗一個世紀，直到日本侵華前，大約有1300萬人過去南洋，以廣東、福建人最多，最多去泰國、印尼、大馬、星架坡、菲律賓。

南洋定義 
南洋係晚清以來唐人對東南亞嘅稱呼，嗰時啲人習慣將中國做天下中心，按方位將同中國交往嘅外國地方籠統分為四個洋。東洋就係日本，西洋指歐美，北洋係渤海、黃海同朝鮮半島周邊，南洋就係今日東南亞嘅大馬、菲律賓、印尼，廣義上南洋重包括澳洲、紐西蘭呢啲地方。

史 
同闖關東、走西口比，落南洋作為潮流開始得晏，但作為現象就出現得好早，可以追溯到漢朝。

晚清之前 
西漢時，一條從華南到東南亞、南亞嘅「通夷海道」就出現，除咗有使節來往，亦都有民間商人喺呢條航線上走動。噉商船呢有時會因為風浪啊、事故啊要埋岸滯留，啲船員就住落當地，時間耐咗就喺當地繁衍生息，呢班人就係南洋最早嘅唐人居民。

另外有啲人係因為政治原因而出走唐山、落南洋避難。
唐末黃巢起義攻打廣州時，就有好多人要出走到印尼嘅蘇門答臘島避難。
康熙年間，為咗隔絕鄭成功呢啲海外反清勢力同內地聯繫，朝廷多次頒行「遷界令」，要將沿海居民全數內遷幾十里地，有啲人唔想內遷於是流離失所，就落南洋。
明清易代時，有啲遺民中嘅反清志士大規模南逃南洋，自居「明鄉人」。

晚清之後 
喺中國，清朝時人口劇增，地就咁多，結果有好多農民無地耕；鴉片戰爭後，國門大開，西洋商品大量流入廣東等沿海地區，衝擊當地經濟，越來越多人失業。

喺南洋，呢時都做曬西方列強殖民地，鬼佬喺南洋開農莊、挖礦山、鋪路建築等要人力，為咗發展事業，鬼佬就睇啱咗中國有大把廉價勞工，於是就想爭取華工落南洋做勞工。

第二次鴉片戰爭後，朝廷承認華工出國合法，由於海禁放鬆，南洋大把就業機會，大棚人出埠搵食。除開打工，亦可以落南洋撈魚、經商。

不過當中有好多係「賣豬仔」過去，啲人話係招工，查實係拐賣、誘騙啲人去做咕喱。而清廷未重視過呢個問題，所以啲勞工畀人當豬仔運來運去，備受虐待，部船未埋岸有啲人就冇咗命。

影響 
落南洋嘅移民卒之喺當地落地生根，令漢族成為東南亞一個重要種族，中華文化亦都流傳到嗰度，乃至大馬同星架坡成為中華文化圈嘅一部份。
唐人大多聚居，於是南洋有好多城市有唐人街，往往係一個城市中最繁華嘅地段。比如越南胡志明市嘅堤岸區通用粵語，號稱「小香港」，係當地最繁華嘅商業區；菲律賓嘅馬尼拉唐人街有60萬唐人，大多係福建人，閩南話係當地通用語。
唐人喺南洋帶來咗全新嘅飲食，比如大馬出名嘅肉骨茶就係福建唐人嘅發明，個名就來自閩南話；星架坡嘅海南雞飯就源自海南島。

落南洋亦都造就一批富商望族，比如菲律賓第一位女總統阿基諾夫人就係華裔，佢嘅許家喺當地係名門來嘅；香港影業大王邵逸夫嘅身家就係落南洋時起嘅，後來邵氏四兄弟開影業公司，後來公司困難，都係去南洋開市場來發達事業。

參考 
人口大遷徙-特別策劃-中國國家地理網
廣州通夷海道
比三光還兇殘：大清「康乾盛世」之「遷界令」
香港故事慘絕人寰的遷界令

中國史
人口流動
廣東
福建
廣西
海南
東南亞